ดาวโจนส์ปิดพุ่ง 125.71 จุด
ดัชนีดาวโจนส์ตลาดหุ้นนิวยอร์กปิดพุ่งขึ้นสองวันติดต่อกันหลังสหรัฐเผยยอดค้าปลีกสดใส ด้าน ราคาน้ำมันปิดที่85.38ดอลลาร์
13 ส.ค. 2554

ดัชนีดาวโจนส์ตลาดหุ้นนิวยอร์กปิดพุ่งขึ้นสองวันติดต่อกันหลังสหรัฐเผยยอดค้าปลีกสดใส ด้าน ราคาน้ำมันปิดที่85.38ดอลลาร์
ดัชนีเฉลี่ยอุตสาหกรรมดาวโจนส์ปรับตัวขึ้น 125.71 จุด หรือ 1.13% ปิดที่ 11,269.02 จุด ดัชนี S&amp;P 500 เพิ่มขึ้น 6.17 จุด หรือ 0.53% ปิดที่ 1,178.81 จุด และดัชนี Nasdaq เพิ่มขึ้น 15.30 จุด หรือ 0.61% ปิดที่ 2,507.98 จุด
เมื่อวันศุกร์ กระทรวงพาณิชย์ของสหรัฐได้เปิดเผยยอดค้าปลีกที่ยังคงปรับตัวขึ้นอย่างต่อเนื่องในเดือนที่แล้ว ซึ่งถือเป็นสัญญาณบวกท่ามกลางสถานการณ์ทางเศรษฐกิจที่ไม่แน่นอน โดยกระทรวงฯรายงานว่า ยอดค้าปลีกเพิ่มขึ้น 0.5% สู่ระดับ 3.904 แสนล้านดอลลาร์ ในเดือนกรกฎาคม หลังจากที่เพิ่มขึ้น 0.3% ในเดือนมิถุนายน
ตัวเลขค้าปลีกเดือนก.ค.ได้รับปัจจัยหนุนจากยอดขายยานยนต์ที่ปรับตัวขึ้นอีก 0.4% หลังจากที่เพิ่มขึ้น 0.7% ในเดือนมิ.ย.
ทั้งนี้ ยอดค้าปลีกเป็นข้อมูลสำคัญที่สะท้อนให้เห็นถึงการใช้จ่ายผู้บริโภคซึ่งเป็นปัจจัยหลักในการขับเคลื่อนการเติบโตของเศรษฐกิจ เพราะมีสัดส่วนถึงราว 70% ของกิจกรรมทางเศรษฐกิจทั้งหมดของสหรัฐ 
สำหรับราคาน้ำมันดิบตลาดไนเม็กซ์ ลดลง 34 เซนต์ ปิดที่ระดับ 85.38 ดอลลาร์สหรัฐ/บาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 1 เซนต์ ปิดที่ 108.03 ดอลลาร์ต่อบาร์เรล
ตลาดน้ำมันขยับลงแรงระหว่างการซื้อขายวานนี้(12) แต่ในช่วงชั่วโมงสุดท้ายของการซื้อขาย นักลงทุนที่มองว่าตลาดมีแรงเทขายออกมามากเกินไปจึงระมัดระวังมากขึ้น ส่งผลให้ราคาขยับขึ้นมาปิดในกรอบแคบๆ